hy hy hy hy hy hy hy hy hy hy hy hy hy hy hy hy en hy hy hy hy hy hy hy hy fr hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
Տուրիզմի զարգացման համար պետք է մարդկանց մոտիվացնել
«Շատ կարևոր է, թե ինչպիսի խնդիրներ ու բացթողումներ են եղել արձանագրված, կամ ակտուալ չեն եղել անցած տարիներին, ու թե մեր օրերում ավելացող մարդկային հոսքերին զուգընթաց ինչպիսի՞ մարտահրավերներ են առաջացել,- ասում է Արսեն Վարդանյանը:- Մեր մարզում ենթակառուցվածքները քիչ թե շատ, ձևավորվում են Գյումրիում ու Գյումրիի շուրջ, իսկ գյուղական համայնքների զարգացումն ուշադրությունից դուրս է: Բացի այս, զբոսաշրջությունը միանշանակ պետք է կապել բիզնեսի զարգացման հետ՝ ներդրումային ծրագրերի խթանում, կարևոր ենթակառուցվածքների հզորացում, նաև բոլոր ռեսուրսների բացահայտում և օգտագործում»:
Լևոն Մարտիրոսյանը ևս գտնում է, որ ռեսուրսների օգտագործումը կարևոր է, միայն թե՝ որքանո՞վ են դրանք գնահատված: Այսինքն՝ գնահատվող ռեսուրսը համեմատության մեջ է դրվում այլ տարածաշրջանների ու երկրների ռեսուրսների հետ: «Մեր քաղաքի ու տարածաշրջանի համար այդ ռեսուրսները գնահատված չեն: Շիրակի մարզի, Գյումրիի համար հատկանշական է միակողմանի զբոսաշրջային վեկտորի զարգացումը. դա պատմամշակութային ուղղությունն է, ինչը շատ վատ է: Դա սահմանափակ է, և այդ պատկերն ամբողջ հանրապետությունում է: Բացի այս, բոլորովին գնահատված չէ ձմեռային զբոսաշրջության հետ կապված ռեսուրսները: Մեզ մոտ հիմնական հոսքը ամառային ամիսներին է: Սա զգալի գիտական աշխատանք է պահանջում: Եվ այս ու մնացյալ ռեսուրսները գնահատելով, մենք կկարողանանք հոսքերն ավելացնել»:
«Հայտնի է, որ զբոսաշրջության զարգացումը ենթադրում է փոքր ու միջին բիզնեսի զարգացում,- ասում է Կարեն Բադիշյանը,- ճիշտ է, որ մենք ունենք խնդիր՝ ռեսուրսների բացահայտման ու գնահատման: Նաև հարց է, թե այն ռեսուրսները, որոնք արդեն գնահատված են եղել, ի՞նչ չափով ու ինչպե՞ս են մատուցվում: Մենք ունենք խնդիրներ որոշակի տեղերում, որ չեն մատուցվում ու ճիշտ չեն ներկայացվում: Քայլեր կատարվում են, ուսումնասիրություններ անում ենք և ներկայացնում ենք: Տեսեք, մենք, այո, ունենք պատմաճարտարապետական մի շարք շինություններ, կոթողներ, սակայն համայնքն այստեղ եկամուտներ չի ստանում, մարդկային հոսքեր լինում են, բայց համայնքը դրանից չի շահում: Կոնկրետ միջազգային տարբեր ֆոնդային ներդրումներ են անհրաժեշտ, որպեսզի խթանենք և բնակչությունն ու համայնքը մասնակից լինեն: Կարևոր է համայնք-պետություն-մասնավոր հատված շղթայական կապը: Եթե համեմատական տանենք տուրիզմի և զարգացվածության միջև, մենք կտեսնենք, որ դրական տեղաշարժեր կան, 3 տարվա կտրվածքով գրեթե 10-12 տոկոս աճ ունենք: Աճի միտումն հաշվի առնելով, մենք նկատում ենք փոքր ու միջին բիզնեսի և, ընդհանրապես, ծառայություն մատուցող ընկերությունների զարգացում, զարգացման հնարավորություն, ինչն էլ կբերի համայնքի զարգացման»:
Լիզա Գասպարյանը նկատում է, որ բոլոր բանախոսներն էլ համակարծիք են՝ եղել են ռեսուրսներ, որոնք չեն բացահայտվել, չեն գնահատվել կամ բացահայտումից ու գնահատումից հետո բավարար չեն օգտագործվել: «Շատ երկար ժամանակահատված մենք մեր երկիրը՝ հատկապես Գյումրին ու մարզը, «ՓիԱռ»-ելու, տեղեկություն տարածելու հնարավորությունը բաց ենք թողել, ավելին, կարծես դա կարևոր չի եղել: Շատ բան կախված է եղել անհատներից, որոնք լուրջ դերակատարություն են ունեցել, որպեսզի մեր քաղաքը տարբեր հարթակներում ավելի ճանաչելի դարձնեն: Բայց պետական մակարդակով ևս խթանման անհրաժեշտություն կա: Մենք յուրահատուկ «պրոդուկտ» ունենք, որը կարող ենք գեղեցիկ «վաճառել», բայց անգամ տեղում՝ մենք այդքան տեղյակ չենք: Լրջագույն աշխատանք պիտի տարվի, որպեսզի Գյումրին ու մարզն է՛լ ավելի ճանաչելի դարձվի, որ զարգացվի թե՛ արտագնա, թե՛ ներգնա տուրիզմը: Պետական զբոսաշրջային կոմիտեին մեր հղած հարցադրումներին պատասխան ենք ստացել, թե ընդհանուր երկրի գովազդման մեջ ներառվում է նաև Գյումրին, սակայն ես նաև որպես լրագրող, պետք է նշեմ, որ Գյումրին առանձնապես շեշտադրված չէ, տեսանյութեր են նկարահանվում, որտեղ Հայաստանի մյուս մարզերը, տեսարժան վայրերը, համտեսները ներառված են, իսկ Գյումրին մի քանի ակնթարթով է ներկայացված: Կարծում եմ, մենք ինքներս տեղերում պետք է ռեստարտ լինենք, ու տեղական բյուջեն հնարավորություն ընձեռնի Գյումրին գովազդելու համար»:
Գյուղական տուրիզմի զարգացման մասին Արման Վալեսյանը ներկայացրեց, որ այն սկսվել է 2016-ից, որի համար տրամադրվել է 3 մլն դոլար. «Նպատակն էր՝ գյուղական համայնքներում ստեղծել աշխատատեղեր՝ օգտագործելով տուրիզմի պոտենցիալը: Ծրագիրն ուներ 3 հիմնական կոմպոնենտ՝ ինվենտարիզացիա, այն է՝ հետազոտվել են Հայաստանի բոլոր գյուղերը, ավելին ասեմ, հայտնաբերվել են գյուղեր, որոնք նշված չեն քարտեզում, հետազոտվել են բոլոր ռեսուրսները՝ պատմամշակութային, կյանքի ընթացքում ձևավորված, և մի շարք այլ գործոններ են հաշվի առնվել: Մյուս կոմպոնենտը՝ դիվերսիֆիկացիան էր: Ուսումնասիրությունները բերում են նրան, որ հայտնաբերում ես այն տեղը, որը պիտի ծառայի տուրիստին, տուրիզմին, բայց մեր ուսումնասիրությունները բերեցին նրան, որ մենք տեղերն հայտնաբերեցինք, բայց մարդը չկար. այսինքն, կարող է ունենաս ռեսուրս, բայց այդ ռեսուրսը հրամցնողը չկա: Մեր մոտ խնդիրը մարդն է: Պետք է մարդկանց մոտիվացնել, որ գործունեություն սկսեն: Գաղափարներ են պետք. մենք պատրաստ էինք ֆինանսավորել, սակայն ներկայացված 80 ծրագրից հազիվ 14 ընտրվեց: Մարդիկ սովոր են գրանտային ծրագրեր անել, բայց փոխվել են ժամանակները, պետք է մտածել աշխատելու մասին: Պետք չէ նոր հեծանիվ հորինել, այլ պետք է տեսնել՝ ի՞նչ կա աշխարհում, ու ինտեգրել տեղում»:
Բանախոսները եկան ընդհանուր եզրահանգման, որ ինովացիոն գաղափարների անհրաժեշտություն կա, որ ենթակառուցվածքները զարգացնելը որպես մարտահրավեր՝ դաշտ է նետված, և ամենակարևորը, մարդիկ են պակասում, ովքեր շարժիչ ուժ կհանդիսանան՝ տուրիզմի զարգացման կրեատիվ գաղափարներն իրագործելու համար:
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
ՀՀ, Գյումրի, Իսահակյան փ., 76
(+374 312) 6 72 56
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: